张耒
友山
张子官于福昌，块灰独居，
无与为友。宾客不至，
遗朋失旧。经时闭门，
终日钳口。出无与游，
居无与就。谁同我食，
谁酌我酒。归守妻孥，
出对厮走。驾言出游，
田童野叟。气否莫交，
情包不剖。塞聪蔽明，
盘足袖手。披书阅简，
眩目疲肘。厌然成痼，
不可针灸。于是张子，
涤虑除烦，披庭扫堂，
枕手而眠。恍若有遇，
有神降焉。曰我实哀汝，
独无友朋。我有教告，
子乎我听。凡世之人，
百愚一贤。古昔所叹，
非独今然。得贤与朋，
善固无俪。贤不可得，
将愚与比。友贤实难，
幸然后值。不幸友愚，
与无孰利。谄笑倾辟，
韬情晦实。测心献计，
因隙投策。口是腹非，
面歌背泣。友若此者，
实繁孔多。曷若不见，
目清耳和。我复告子，
真友之实。尔遵我言，
友胡有竭。人物虽殊，
可友同焉。赐尔以友，
其名曰山。居汝左右，
在汝北焉。端不汝去，
澹兮绝言。春丽夏繁，
秋疏冬瘦。霞雾融明，
风驰雨骤。孤楫横奔，
牢屯巧镂。傲岸轩昂，
清华润秀。对食临眠，
排堂入牖。效技汝前，
虽劳不疚。山有佳泉，
多灌尔囿。历石悬空，
泠泠清漱。如闻妙音，
濯烦浴垢。不犹愈乎卑议庸读，
过耳增懑，入心善烦者乎。
山有修竹，汝园是植。
静丽明鲜，端虚正直。
如彼正人，扬言发色。
微风散碧，宵月镂白。
不犹愈乎市儿尘颜，敧眉鼓吻，
佞笑浮言，工为媚悦，
善佞曲拳者乎。山有乔木，
耸立而峙。端无媚姿，
若对正士。障雨蔽暍，
千人所芘。微飚披拂，
吹奏竽籁。不犹愈乎蠕蠕鼠辈，
女黠儿娇，奴趋妾拜者乎。
山有好鸟，清喉丽羽。
引啸长鸣，群呼迭语。
夜管风弦，哀簧怨柱。
不犹愈乎巷歌里舞，促缩跳梁，
颠妖淫污，父子不施，
弃礼忘数者乎。如前实繁，
言胡可殚。汝与之乐，
右攀左援。曷为孑孑，
寤寐嗟叹。张子再拜，
受言永怀。解累亡忧，
心通志开。高山岩岩，
流水潺潺。竹茂木翘，
鸟鸣琅然。如前夷齐，
而后闵颜。吾何为乎，
浩然其间。